CELEX: 32021R2026
Language: hr
Date: 2021-09-13 00:00:00
Title: Delegirana uredba Komisije (EU) 2021/2026 оd 13. rujna 2021. o izmjeni Delegirane uredbe (EU) 2020/592 u pogledu određenih privremenih odstupanja od Uredbe (EU) br. 1308/2013 Europskog parlamenta i Vijeća radi odgovora na tržišne poremećaje u sektoru vina uzrokovane pandemijom bolesti COVID-19 i njihova razdoblja primjene

22.11.2021   
               
               
                  HR
               
               
                  Službeni list Europske unije
               
               
                  L 415/1
               
            
         DELEGIRANA UREDBA KOMISIJE (EU) 2021/2026
         оd 13. rujna 2021.
         o izmjeni Delegirane uredbe (EU) 2020/592 u pogledu određenih privremenih odstupanja od Uredbe (EU) br. 1308/2013 Europskog parlamenta i Vijeća radi odgovora na tržišne poremećaje u sektoru vina uzrokovane pandemijom bolesti COVID-19 i njihova razdoblja primjene
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 219. stavak 1.,
         budući da:
         
                     (1)
                  
                  
                     Delegiranom uredbom Komisije (EU) 2020/592 (2) uveden je niz odstupanja od određenih odredbi Uredbe (EU) br. 1308/2013, među ostalim u sektoru vina, kako bi se subjektima u sektoru vina pomoglo da se lakše nose s posljedicama pandemije bolesti COVID-19. Međutim, unatoč korisnosti tih mjera, tržište vina nije uspjelo ponovno uspostaviti ravnotežu između ponude i potražnje.
                  
               
                     (2)
                  
                  
                     Pandemija bolesti COVID-19 nije pod kontrolom. Kampanje cijepljenja u nekim regijama Unije i u svijetu nisu dovoljne, a ograničenja kretanja i mjera ograničavanja socijalnih kontakata i dalje se primjenjuju u većini zemalja. Te mjere i dalje uključuju ograničenja povezana s putovanjima, brojem ljudi na društvenim okupljanjima, privatnim zabavama, javnim događanjima i mogućnošću konzumacije jela i pića izvan kuće. Ta ograničenja dovode do daljnjeg smanjenja potrošnje vina u Uniji, povećanja zaliha i općenito do poremećaja na tržištu. U nekim državama članicama trećina potrošnje vina povezana je s turizmom. Stoga se potrošnja vina nastavila smanjivati, a zalihe su i dalje velike. Zajedno s carinama koje su uvele Sjedinjene Američke Države i mrazom u Europi u travnju 2021., ti učinci pandemije snažno su negativno utjecali na prihode proizvođača vina u Uniji. Procjenjuje se da je kombinacija svih tih čimbenika imala učinak smanjenja prometa sektora vina Unije u prosjeku za 15 do 20 %, pri čemu su neka poduzeća prijavila gubitke do 40 %.
                  
               
                     (3)
                  
                  
                     Osim toga, nesigurnost u pogledu trajanja krize, koje je i dalje teško predvidjeti zbog brzih mutacija virusa, dodatno produbljuje postojeće znatne poremećaje na tržištu vina Unije. To znači da će oporavak sektora trajati dulje nego što se moglo predvidjeti početkom 2021. Stoga je primjereno nastaviti pružati privremenu i iznimnu potporu sektoru vina Unije kako bi se zaustavilo povećanje broja stečajeva o kojem se izvješćuje.
                  
               
                     (4)
                  
                  
                     S obzirom na to da je osiguranje berbe važan instrument za upravljanje rizicima, uključujući rizike povezane s nepovoljnim klimatskim prilikama, kao što je kasna i osobito dugotrajna pojava jakog mraza u travnju 2021., i rizike povezane s poremećajima na tržištu, kao što su oni koji proizlaze iz pandemije bolesti COVID-19, primjereno je vinogradarima pružiti snažniji poticaj da ugovore osiguranje berbe povećanjem potpore Unije za tu mjeru. Primjereno je i da se tim poticajem obuhvati više od jedne tržišne godine jer je iskustvo pokazalo da je korištenje potpore za osiguranje berbe u prošlosti bilo vrlo ograničeno. Stoga je ključno imati dovoljno vremena za obavješćivanje i poticanje država članica i subjekata u sektoru vina da iskoriste tu iznimnu stopu potpore. Stoga je potrebno povećati financijski doprinos Unije potpori za osiguranje berbe iz članka 8. Delegirane uredbe (EU) 2020/592 od 16. listopada 2021. do kraja programskog razdoblja 2019.–2023.
                  
               
                     (5)
                  
                  
                     Nadalje, s obzirom na to da se kratkoročno ne očekuje da će tržište vina Unije ponovno uspostaviti ravnotežu između ponude i potražnje, potrebno je do 15. listopada 2022. produljiti primjenu mjera utvrđenih u člancima 5.a i 6., članku 7. stavku 2. i članku 9. Delegirane uredbe (EU) 2020/592.
                  
               
                     (6)
                  
                  
                     Delegiranu uredbu (EU) 2020/592 trebalo bi stoga na odgovarajući način izmijeniti.
                  
               
                     (7)
                  
                  
                     Kako bi se osigurao kontinuitet između financijskih godina 2021. i 2022., ova bi Uredba trebala stupiti na snagu trećeg dana od dana objave u Službenom listu Europske unije i primjenjivati se od 16. listopada 2021.,
                  
               DONIJELA JE OVU UREDBU:
         
            Članak 1.
            Izmjene Delegirane uredbe (EU) 2020/592
            Delegirana uredba (EU) 2020/592 mijenja se kako slijedi:
            
                        (1)
                     
                     
                        Članak 8. mijenja se kako slijedi:
                        
                                    (a)
                                 
                                 
                                    uvodna rečenica zamjenjuje se sljedećim:
                                    
                                                 
                                             
                                             
                                                „Odstupajući od članka 49. stavka 2. točke (b) Uredbe (EU) br. 1308/2013, za aktivnosti odabrane od 4. svibnja 2020. do 15. listopada 2021. financijski doprinos Unije potpori za osiguranje berbe ne premašuje 70 % troškova premija osiguranja koje su proizvođači platili za osiguranje:”;
                                             
                                          
                              
                                    (b)
                                 
                                 
                                    dodaje se sljedeći stavak:
                                    
                                                 
                                             
                                             
                                                „Za aktivnosti odabrane od 16. listopada 2021. do 15. listopada 2023. financijski doprinos Unije potpori za osiguranje berbe ne premašuje 80 % troškova takvih premija osiguranja.”;
                                             
                                          
                              
                  
                        (2)
                     
                     
                        U članku 10. datum „15. listopada 2021.” zamjenjuje se datumom „15. listopada 2022.”.
                     
                  
         
            Članak 2.
            Stupanje na snagu i primjena
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se od 16. listopada 2021.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. rujna 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 347, 20.12.2013., str. 671.
         
         
            (2)  Delegirana uredba Komisije (EU) 2020/592 оd 30. travnja 2020. o privremenim izvanrednim mjerama kojima se odstupa od određenih odredaba Uredbe (EU) br. 1308/2013 Europskog parlamenta i Vijeća radi odgovora na tržišne poremećaje u sektoru voća i povrća i sektoru vina koji su uzrokovani pandemijom bolesti COVID-19 i s njome povezanim mjerama (SL L 140, 4.5.2020., str. 6.).